
Na temelju Pravilnika o financiranju programa, projekata i manifestacija koje provode organizacije civilnog društva (Službeni glasnik Grada Rovinja-Rovigno br. 10/15) objavljujem

Javni natječaj za financiranje projekta nabave opreme i vozila

(1) Predmet ovog natječaja je prikupljanje pisanih prijedloga udruga iz područja unaprjeđenja života osoba starije životne dobi za dodjelu bespovratnih sredstava za nabavku uredske opreme i vozila.

(2) Cilj natječaja je potpora udrugama za nabavku uredske opreme i vozila u svrhu učinkovite i sigurne provedbe aktivnosti i unaprjeđenja kvalitete života osoba starije životne dobi. 

(3) Ukupno planirana vrijednost natječaja je 19.000,00 EUR. Odobriti će se jedna potpora u maksimalnom iznosu do 19.000,00 EUR.

(4) Rok za podnošenje prijedloga projekata i programa je 8. kolovoza 2026. godine.

(5) Udruga može prijaviti najviše jedan projekt, a razdoblje provedbe projekta je do kraja kalendarske godine.

Prijavu projekta na Natječaj može podnijeti udruga koja je upisana u Registar udruga i djeluje najmanje pet godina na području Grada Rovinja-Rovigno zaključno s danom objave Javnog natječaja, koja je programski usmjerena na rad u navedenom programskom području što je razvidno iz ciljeva i popisa djelatnosti u statutu udruge, koja je upisana u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija, koja je već ostvarivala financijsku potporu Grada Rovinja-Rovigno za programske aktivnosti i koja je ispunila ugovorne obveze prema Gradu Rovinju-Rovigno te svim drugim davateljima financijskih sredstava iz javnih izvora.

Prije potpisa ugovora udruga će morati priložiti dokaze da se protiv odgovorne osobe u udruzi ne vodi kazneni postupak, te da udruga ima podmirene sve doprinose prema državi, Gradu Rovinju-Rovigno te plaćen porez.
Prijavitelju kojemu je utvrđeno neispunjavanje ugovornih obveza prema Gradu Rovinju-Rovigno biti će uskraćeno pravo na financijsku podršku na svim natječajima i javnim pozivima u sljedeće dvije godine, računajući od dana kada mu je upućena pisana obavijest o utvrđenom neispunjavanju ugovornih obveza.
(6) Kako se može ostvariti prednost u financiranju projekta i tko nema pravo prijave na Javni natječaj detaljno je opisano u Uputama za prijavitelje.

(7) Prijave se dostavljaju isključivo u elektroničkom obliku korištenjem elektroničkog sustava prijavljivanja, putem e-prijavnica.
Kako bi mogao koristiti elektronički sustav prijavljivanja (e-prijavnice), svaki prijavitelj mora se prethodno registrirati. Registracija novih korisnika vrši se jednokratno.
Pristupanje e-prijavnicama moguće isključivo s korisničkim imenom i lozinkom.
E-prijavnica zajedno s Uputama za prijavitelje, dostupna je na mrežnim stranicama www.rovinj-rovigno.hr 

Postupak zaprimanja, otvaranja i pregleda dostavljenih prijava, procjena prijava, dostava dodatne dokumentacije, ugovaranje, donošenje odluke o dodjeli financijskih sredstava, podnošenje prigovora, postupanje s dokumentacijom kao i indikativni kalendar provedbe Natječaja detaljno su opisani u Uputama za prijavitelje

Razmatrat će se samo prijave koje su pravodobno dostavljene, te koje u cijelosti zadovoljavaju propisane uvjete Javnog natječaja.

(8) Sva pitanja vezana uz ovaj Javni natječaj mogu se postaviti isključivo elektroničkim putem, slanjem upita na adresu elektronske pošte: dragan.poropat@rovinj-rovigno.hr 


KLASA/CLASSE: 550-01/26-01/04
URBROJ/NUMPROT: 2163-8-02/1-26-15
Rovinj-Rovigno, 7. srpnja 2026.

